AARHUS: Det var uagtsomt manddrab, da en 32-årig mand i maj 2018 påkørte en 21-årig kvinde i krydset mellem Åby Ringvej og Edwin Rahrs Vej, men der var ikke tale om særligt skærpende omstændigheder, lød det onsdag lige over middag i Retten i Aarhus.

Derfor skal han nu 30 dage i fængsel, samtidig med at han blev frataget retten til at køre bil i et år.

På anklagebænken sad den 32-årige mand, og retten skulle tage stilling til tre forhold, men først blev den tiltalte afhørt, ligesom to vidner og en bilinspektør fortalte om deres oplevelser og erfaringer fra den dag i maj. Den tiltalte forklarede, at han var kommet kørende nordpå ad Åby Ringvej og skulle fortsætte lige over krydset.

- Jeg orienterer mig som en refleks mod venstre, og jeg ser hende først, da jeg kigger op, så jeg når først at bremse bagefter. Jeg regnede slet ikke med, at der kom fodgængere, fortalte han.

Men det gjorde der altså, og det betød at den 21-årige blev påkørt, ifølge bilinspektøren med mellem 70 og 80 kilometer i timen.

Hun blev dræbt på stedet.